La Llei 14/1986, de 25 d'abril, general de sanitat, així com la Llei 15/1990, de 9 de juliol, d'ordenació sanitària de Catalunya, preveuen que el sistema sanitari ha d'estar orientat a la promoció de la salut i a la prevenció de la malaltia.
L'article 62 de la Llei 15/1990, de 9 de juliol, d'ordenació sanitària de Catalunya, va crear el Pla de Salut de Catalunya com l'instrument indicatiu i el marc de referència per a totes les actuacions públiques en la matèria en l'àmbit de la Generalitat de Catalunya.
Així mateix, l'article 64 d'aquesta Llei estableix que correspon al Departament de Salut formular els criteris generals de la planificació sanitària, i també fixar els objectius, els índex i els nivells bàsics a assolir en les matèries que s'inclouen en el Pla de Salut de Catalunya.
Els trastorns mentals tenen un important impacte en la qualitat de vida de la persona i afecten tots els àmbits de relació interpersonal (familiar, laboral i social).
D'altra banda, en un entorn socioeconòmic en constant evolució, on l'individu sovint està sotmès a fortes tensions laborals i econòmiques, com també l'increment de situacions d'aïllament social i familiar i l'envelliment de la població, entre altres factors, configuren un escenari de creixement progressiu del grau de prevalença de la malaltia mental i les addicions en el conjunt de la societat.
Es tracta, per tant, d'un aspecte de la salut de la ciutadania al qual cal dedicar una especial atenció.
Alhora, les característiques de la prevenció i el tractament d'aquestes malalties i la necessitat de garantir una resposta coordinada de les diferents unitats i institucions del sistema sanitari públic aconsellen disposar d'un pla específic que, amb una periodicitat triennal, defineixi en aquest àmbit d'intervenció en la salut de les persones les directrius que han d'orientar el Departament de Salut en l'impuls, planificació i coordinació de les actuacions a desenvolupar amb la finalitat de promoure la salut mental de la població i prevenir, tractar i rehabilitar aquestes malalties.
Al mateix temps, el Pla director de salut mental i addicions ha de ser un instrument que es tingui en compte en els objectius i les intervencions que fixi el Pla de Salut de Catalunya per a la prevenció, control i tractament d'aquestes malalties.
D'altra banda, en la planificació de les actuacions relacionades amb els trastorns mentals i les addicions, el Departament de Salut ha de comptar amb la col·laboració d'experts en aquesta matèria que assessorin les fases successives d'elaboració, implantació, avaluació i actualització del Pla.
El Consell Assessor de Salut Mental i Addicions, que es crea amb aquest Decret, és, doncs, l'instrument que ha de canalitzar el suport científic i tècnic a la tasca de planificació del Departament de Salut.
La seva intervenció no se circumscriu només a la fase d'elaboració del Pla director sinó que s'estén a la seva implantació, avaluació i actualització.
Per articular territorialment el Pla director de salut mental i partint de l'estructura de descentralització organitzativa del sistema sanitari de Catalunya, s'ha previst la vinculació del pla director a les estructures per a la governabilitat territorial que es constitueixin en l'àmbit de la salut per adaptar els objectius del Pla a les especificitats del seu territori de referència i vetllar per la seva aplicació en aquest àmbit.
En aquesta mateixa vessant de vertebració del Pla a la realitat assistencial, al Servei Català de la Salut, com a ens responsable de la contractació de serveis de salut, li correspon garantir que les entitats proveïdores de serveis assumeixin els objectius del Pla i executin actuacions assistencials concretes per fer-lo efectiu.
A l'empara del que preveu l'article 61 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya, d'acord amb el dictamen de la Comissió Jurídica Assessora, a proposta de la consellera de Salut, i amb la deliberació prèvia del Govern,
1.1 Es crea el Pla director de salut mental i addiccions com a instrument d'informació, estudi i proposta mitjançant el qual el Departament de Salut determina les línies directrius per impulsar, planificar, coordinar i avaluar les actuacions a desenvolupar en l'àmbit de la promoció de la salut mental, la prevenció i el tractament de les malalties associades amb la salut mental i les addiccions, i millorar la qualitat de vida dels afectats.
1.2 El Pla director de salut mental i addiccions ha de definir les estratègies que es tinguin en compte en la determinació dels objectius de salut i operacionals que ha de fixar el Pla de Salut de Catalunya en els àmbits assenyalats en l'apartat anterior.
1.3 Els objectius del Pla director de salut mental i addiccions s'han d'adaptar a la realitat del territori de referència de les estructures per a la governabilitat territorial que es constitueixin en cada moment en l'àmbit de la salut, que vetllaran pel desenvolupament d'aquests objectius, d'acord amb les directrius que fixi el Departament de Salut.
1.4 El Servei Català de la Salut, mitjançant els convenis i contractes de gestió de serveis sanitaris que formalitzi amb les entitats proveïdores de serveis sanitaris, haurà de vetllar per tal que aquestes entitats duguin a terme les actuacions preventives, assistencials i organitzatives necessàries per donar resposta als objectius del Pla director de salut mental i addiccions.
2.1 El Pla director de salut mental i addiccions té per funcions:
a) Analitzar les necessitats de salut i de serveis sanitaris dels grups de població afectats per malalties mentals i addiccions.
b) Proposar àrees prioritàries d'actuació en els àmbits de la promoció de la salut mental, la prevenció i l'assistència de les malalties de salut mental i les addiccions.
c) Definir les mesures que cal adoptar des del punt de vista de la planificació, l'ordenació i l'avaluació dels serveis de salut mental i les addiccions per tal de garantir la cobertura assistencial d'aquestes malalties i la coordinació entre els diferents nivells assistencials.
d) Desenvolupar programes específics per a l'atenció i tractament de determinades patologies emergents.
e) Desenvolupar mesures orientades a fomentar des de l'àmbit de la salut l'atenció integral a les persones amb problemes de salut mental i coordinar el desplegament d'aquestes mesures.
f) Definir actuacions d'abast intersectorial, per la qual cosa preveurà la coordinació amb els departaments de la Generalitat implicats en la lluita contra la malaltia mental i les addiccions i les seves conseqüències socials.
g) Desenvolupar mesures adreçades a la millora de l'atenció dels malalts amb trastorns mentals i addiccions i de les seves famílies de forma coordinada amb el Departament de Benestar i Família i, en el seu cas, amb el Departament de Justícia.
h) Desenvolupar estàndards de qualitat d'atenció d'aquestes malalties.
i) Dissenyar plans d'actuació per fomentar la recerca i la docència en l'àmbit de la salut mental.
j) Formular propostes per desenvolupar el marc normatiu que potenciï la prevenció i l'atenció de qualitat d'aquestes malalties.
2.2 En el desenvolupament d'aquestes funcions es farà el seguiment i la validació de l'ús de la variant del gènere, de forma que es tinguin en compte les especificitats de salut de les dones amb l'objecte de donar resposta i oferir una atenció integral davant les seves necessitats.
6.2 La producció científica del Consell Assessor ha de tenir en compte, si escau, les guies de pràctica clínica i els protocols generats per altres institucions i per la pròpia Administració sanitària.